ΨΗΦΙΣΜΑ ΤΟΥ ΣΥΜΒΟΥΛΙΟΥ της 5ης Απριλίου 1993 για μελλοντική δράση σχετικά με την επισήμανση προϊόντων προς το συμφέρον των καταναλωτών

(93/C 110/01)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

1.Έχοντας υπόψη του τη συνθήκη για την ίδρυση της Ευρωπαϊκής Κοινότητας,

Εκτιμώντας:

2.Ότι για να λειτουργήσει αποτελεσματικά η εσωτερική αγορά που εγκαθιδρύθηκε από την 1η Ιανουαρίου 1993, πρέπει όλα τα ενεχόμενα μέρη, συμπεριλαμβανομένων των μεμονωμένων καταναλωτών, να έχουν εμπιστοσύνη στη λειτουργία αυτής της αγοράς και να αντλούν πλήρη οφέλη από αυτήν.

3.Ότι στο Ψήφισμα της 9ης Νοεμβρίου 1989 για τις μελλοντικές προτεραιότητες όσον αφορά την προώθηση της πολιτικής για την προστασία των καταναλωτών (1) το Συμβούλιο, σύμφωνα με τα Ψηφίσματά του της 14ης Απριλίου 1975 και 19ης Μαΐου 1981, όρισε μεταξύ άλλων ως προτεραιότητα την αναζήτηση κοινοτικού πλαισίου για την παροχή πληροφοριών σχετικά με προϊόντα, μέσω της επισήμανσής τους.

4.Ότι το Ψήφισμα του Συμβουλίου της 13ης Ιουλίου 1992 σχετικά με τις μελλοντικές προτεραιότητες όσον αφορά την ανάπτυξη της πολιτικής για την προστασία των καταναλωτών (2) υπογραμμίζει την ανάγκη να εδραιωθεί η εμπιστοσύνη των καταναλωτών στους μηχανισμούς λειτουργίας της ενιαίας αγοράς και να εξασφαλιστεί η ελευθερία των καταναλωτών να επιλέγουν μεταξύ ποικίλων αγαθών και υπηρεσιών μέσω βελτιωμένης ενημέρωσης και διαφάνειας- ότι το Ψήφισμα αυτό συνιστά τη λήψη περαιτέρω μέτρων στους τομείς της διαφάνειας και της ενημέρωσης, μεταξύ άλλων όσον αφορά την περαιτέρω εναρμόνιση της επισήμανσης.

5.Ότι πολλές πρόσφατες μελέτες αποδεικνύουν ότι οι καταναλωτές αποδίδουν μεγάλη σημασία στην ενημέρωση μέσω της επισήμανσης και ότι η μεγάλη πλειοψηφία τους κρίνει αναγκαίο να παρέχεται σε όλα τα κράτη μέλη το ίδιο είδος ενημέρωσης για ένα συγκεκριμένο προϊόν.

6.Ότι η νομοθεσία που έχει ήδη θεσπίσει το Συμβούλιο καθορίζει λεπτομερείς απαιτήσεις για ορισμένα προϊόντα ενώ για άλλα προϊόντα οι απαιτήσεις είναι ανεπαρκείς, αν όχι ανύπαρκες.

7.Ότι οι διαφορές στις υπάρχουσες εθνικές νομοθεσίες για την επισήμανση κινδυνεύουν να θέσουν εμπόδια στο ενδοκοινοτικό εμπόριο και, κατά συνέπεια, να αποτελέσουν τροχοπέδη για τη λειτουργία της εσωτερικής αγοράς,

ΕΠΑΝΑΛΑΜΒΑΝΕΙ ότι η επισήμανση είναι ένα σημαντικό μέσο καλύτερης ενημέρωσης και διαφάνειας για τον καταναλωτή, καθώς και αρμονικής λειτουργίας της εσωτερικής αγοράς.

ΚΑΛΕΙ την Επιτροπή, σε συνεννόηση με τα κράτη μέλη και τα ενδιαφερόμενα μέρη (οργανώσεις καταναλωτών, βιομηχάνων και εμπόρων) να εξετάσει τη σκοπιμότητα και τα πλεονεκτήματα μιας λύσης σε κοινοτική κλίμακα και πάνω στη βάση αυτή να μελετήσει τη δυνατότητα θέσπισης κοινοτικού πλαισίου για τις απαιτήσεις επισήμανσης.

ΣΗΜΕΙΩΝΕΙ ότι η Επιτροπή προτίθεται να λάβει υπόψη της το αποτέλεσμα των πρόσφατων ερευνών που διενήργησε μεταξύ των καταναλωτών, την ισχύουσα κοινοτική νομοθεσία και τις διεξαγόμενες συζητήσεις για τις προτάσεις της Επιτροπής, το στόχο της εναρμόνισης, την αρχή της επικουρικότητας και της αναλογικότητας και τα αυτορυθμιζόμενα συστήματα που λειτουργούν στα κράτη μέλη με τη σύμπραξη οργανώσεων καταναλωτών, βιομηχάνων και εμπόρων.

ΚΑΛΕΙ την Επιτροπή να μελετήσει τα θέματα του παραρτήματος, να διαβιβάσει τα συμπεράσματά της στο Συμβούλιο το συντομότερο δυνατό, και να υποβάλει τις κατάλληλες προτάσεις το αργότερο μέχρι τον Ιούνιο 1994. Εν τω μεταξύ, η Επιτροπή θα πρέπει να ενημερώνει τακτικά το Συμβούλιο σχετικά με την πρόοδο των μελετών της.

(1) ΕΕ αριθ. C 294 της 22. 11. 1989, σ. 1.

(2) ΕΕ αριθ. C 186 της 23. 7. 1992, σ. 1.